Rajan Zed, preşedintele Societăţii Universale a Hinduismului (USH), apreciază că Traian Băsescu nu mai are legitimitatea morală de a rămâne preşedinte după ce a făcut astfel de afirmaţii despre un grup etnic.

Cum ar putea un preşedinte să reprezinte o ţară când are astfel de prejudecăţi despre un grup etnic al populaţiei ţării?, a spus Rajan Zed, adăugând că se va adresa Uniunii Europene dacă Băsescu nu va demisiona.

Potrivit propriului site, Societatea Universală a Hinduismului (USH), cu sediul în Nevada (SUA), este o organizaţie filosofică, religioasă, culturală şi educaţională care are ca scop promovarea identităţii comunităţii hinduse şi a dialogului interreligios.

Preşedintele Traian Băsescu a fost amendat, luni, de Consiliul Naţional pentru Combaterea Discriminării (CNCD), pentru declaraţiile făcute în noiembrie 2010, la Ljubljana, privind romii nomazi, despre care a afirmat că "mulţi dintre ei, în mod tradiţional, trăiesc din ce fură". Hotărârea a fost luată în şedinţa de luni a Colegiului director al CNCD, cu şase voturi "pentru" şi două "împotrivă".

CNCD a hotărât că afirmaţia preşedintelui Traian Băsescu din data de 3 noiembrie 2010, conform căreia dintre romii nomazi "foarte puţini vor să muncească" şi "mulţi dintre ei, în mod tradţtional, trăiesc din ce fură" reprezintă discriminare şi încalcă dreptul la demnitate al persoanelor de etnie romă. "Reclamatul a fost sancţionat cu amendă contravenţională în cuantum de 600 lei. Colegiul director a aplicat aceasta amendă, ţinând cont de faptul că preşedintele Traian Băsescu nu se află la prima faptă de discriminare", se arată într-un comunicat al Consiliului remis MEDIAFAX. Preşedintele fusese reclamat la CNCD de asociaţia Romani Criss, pentru afirmaţiile privind romii nomazi făcute la Ljubljana, în 3 noiembrie 2010.